Kinders gee kuns kinkel | Netwerk24
Kinders gee kuns kinkel
Deur Lientjie Mentz 26 Maart 2020 06:02
Op die openingsgeleentheid van die uitstalling Beautiful Life is die Steyn-gesin van links Logan (2), Eloise, Tallulah-Belle (4) en Hennie. Tallulah-Belle wys na die kunswerk wat sy vir die uitstalling gemaak het. Foto: Gerduan Kemp
Haar visie vir vanjaar is om Bloemfontein in te kleur.
Met Stephanie Kilian en haar leerlinge van die Pixel Spatsel-kunsskool se kleurryke kuns wat in Gallery on Leviseur te sien is, het sy woord by daad gevoeg.
Stephanie vertel sy het verlede jaar ’n solo-uitstalling by die galery bespreek, maar uiteindelik is dié onderwyser by die Onafhanklike Skool Eduplus wat smiddae haar eie kunsskool bedryf, besig met soveel projekte dat sy nie genoeg kunswerke vir ’n solo-uitstalling beskikbaar gehad het nie.
Sy maak toe ’n plan wat eintlik ’n baie unieke dimensie aan dié uitstalling gegee het: Sy vra elkeen van haar 85 kunsleerlinge om ’n kunswerk vir die uitstalling te skep.
Vir dié kunsuitstalling, genaamd Beautiful Life, wat op 13 Maart by Gallery on Leviseur geopen het, het sy haar leerlinge, drie tot 18 jaar oud, gevra om hul verbeelding te gebruik en iets te skep met die tema “Geluk is . . .”
“Hulle kon in enige medium werk en het met die oulikste idees vorendag gekom. Almal het geteken wat vir hulle belangrik is. . . hul familie, die natuur, oupa se plaas. Een het selfs haar goue skoene geteken.”
Dina Grobler, bekende kunstenaar in die stad, sê toe sy die kinders se kunsuitstalling die eerste keer sien, was sy beïndruk.
“Dit is opregte kuns uit elke kind se binneste. Dit wys iets van ’n kind se verbeeldings­wêreld – naïef kinderlik.”
Sy sê ouers is geneig om die spontaneïteit uit hul kinders se kuns te neem omdat dit na hul mening nie realisties genoeg is nie.
In haar eie kunswerke, waarvan 14 deel van die uitstalling is, het Stephanie voortgeborduur op die suksesvolle Fasette van Vrouwees-kunsprojek wat sy verlede jaar as deel van die Hanna-toneelstuk en -projek begin het.
“Ek hou van die sagte, vroulike tema van hierdie kunswerke. Ek het daarop gebou deur die reis wat daar begin is, voort te sit.”
Sy sê die lewe het te veel van ’n kompetisie geword.
“Mense moet net weer rustig word. Hulle moet ophou om hulself met ander te vergelyk. Dit is iets hiervan wat ek met dié uitstalling wou uitbeeld. Ons moet terugkeer na die basiese dinge, die eenvoud – soos ’n kind wat iets eenvoudigs in ’n kunswerk uitbeeld.”